Nu har min hoppe stået det samme sted i ca. 1½ år, hvor der overhovedet ikke har været nogle problemer. Hun har haft lidt forskellige naboer både på den ene og den anden side. Det kan godt være hun kan være sur på dem, men det har kun lige været en enkelt markering eller to af gangen. Nu har hun så fået en ny nabo - en haflingerhoppe. Dvs. den har stået der i ca. 1½ mdr. nu. At de var sure på hinanden var vel egentlig meget naturligt i starten med sådan et par hopper. Men nu synes jeg måske nok, at det bør tage af. Tværtimod har jeg en fornemmelse af, at min bliver mere og mere sur! Der skal efterhånden noget til for at få hende til at se glad ud. Og dog, når jeg lige tænker mig om... Hvis ikke haflingeren er inde, så er det ikke så slemt. Men når den er der, så står de ofte og bider i tremmerne efter hinanden, og min gør det så også mere efter naboen til den anden side nu, end hun har gjort tidligere. I sidste uge måtte jeg have dyrlæge ud til hende, da jeg formodede hun havde ondt i maven pga. spist sne. Der var ikke megen gang i maven, og hun fik kalkvandsdrop og en B-vitamin indsprøjtning, og blev sat på en kur med kun hø og gulerødder i 3 dage. Det er her de sidste dage, jeg rigtigt har lagt mærke til hendes opførsel. Ved nærmere eftertanke, så har hun faktisk også ændret sig under rytter. F.eks. har min part meget svært ved at ride hende, når der er flere andre i ridehuset - og er tvunget til at skridte af, når en bestemt hest begynder at trave! Min bliver simpelthen panisk angst for denne vallak! Hun plejer bare ellers at være fuldstændig cool og ingenting kan slå hende ud. Jeg prøvede en dag at skridte hende ved siden af denne vallak (var ved at skridte af), og der var der ingenting - så det er først, når han begynder at trave det går galt. Så kan jeg ikke lade være med at tænke, hvad der mon vil ske, når hun kommer med ud til stævner igen? Der har ikke været noget de par gange vi har været afsted, og hun har også gået nogle ringridninger i sommers uden nogle problemer, så jeg ved bare slet ikke, hvad der går af min lille hest. Måske hun bare snart trænger til noget forår og en god tur i skoven? Måske skal jeg finde en anden boks - eller et andet opstaldningssted til hende? Boksene er lukkede omkring krybberne (ingen tremmer til naboen) - men bare min kan skimte haflingeren, så kan man se på hende, at den irriterer hende. Så evt. kunne tremmerne mellem dem skærmes af - men det giver bare haflingeren en meget mørk boks, da den står i et hjørne...  Øv jeg synes det er svært - gode råd modtages meget gerne!
Hej, Kan de to heste (din og haflingeren) ikke få en boks væk fra hinanden i stedet, for det er tydeligt, at de ikke kan med hinanden. Det er synd med en frustreret hest - find ud af hvad den er frustreret over og fjern årsagen/årsagerne   . Vh. AnjaR
Har din hoppe måske hormonelle ændringer??? Du kan evt. læse denne tråd, hvor der er flere HN'ers erfaringer med hormonelle hopper og hvordan simple behandlinger har ændret hoppernes adfærd markant:
For mig lyder det som om at din hoppe stresser meget. Og stress skal altid bekymre en. Det lyder som om at stressen klart er udløst af Haflinger-hoppen. Derfor skal de to skilles hurtigst muligt. Jeg ved fra min egen, at hvis han har det skidt med en ting, så kan det hurtigt foranker sig i noget andet. Så det kunne jeg også forestille mig at det kunne med din hoppe. Især når det ikke kun er den omtalte vallak, der sætter en reaktion igang, men faktisk det at hun reagerer så snart at der er andre i hallen. Vallaken udløser bare en større og værre reaktion. Hvordan er hun på fold? Og hvem, og hvor mange, går hun på fold med? Hvis hun går på fold med Haflingeren, så får hun aldrig ro. Måske har Haflingeren ligefrem "berøvet" hende, sin plads i herakiet. Jeg ville helt klart flytte Haflingeren og din fra hinanden i stalden (og jeg ville faktisk sørger for flere bokse imellem), og sørger for at den ikke ikke kom på fold med Haflingeren. Efter det var gjort, så ville jeg kun ride ture i en periode, så din hest har mulighed for at koble helt af, og blive sig selv. Min stressede fx op over for meget energiholdigt foder, da han ikke fik motion nok på folden, pga isen. Det udmøntede sig i at han kunne ligge på vippen til at være farlig at ride fra stalden til ridehuset. Men da fodret var fjernet, og overskudsenergien var redet ud af ham, så blev han helt sig selv igen, efter to ugers tid.
De går heldigvis ikke sammen på fold. Og de er sjældent ude på samme tid, da vi har flere foldordninger. Og min er med i en gruppe af 5 og haflingeren er med i en anden gruppe af 6 - Så da de to grupper altid optager 2 folde hver, er de som regel aldrig ude samtidig. Heldigvis er de også mange gange ude lige efter hinanden - dvs. min og haflingeren kan være væk fra hinanden i op til 4 timer af gangen. Normalt går hun sammen med en vallak på folden - som er noget hingstet og rigtig gerne vil være gode venner med hende. Men det gider hun ikke. Ham kan hun holde væk bare ved at lægge ørerne. Nogle gange - især lige nu, hvor der er en plag, der er kommet til skade, og ikke må komme med ud - så lukker vi de andre 4 sammen. 3 vallakker og så hende. Men det tager hun ganske pænt. Hun prøver bare på at finde noget at æde, så kan de andre egentlig bare passe sig selv. Så der tror jeg faktisk at hun har det fint. Jeg ville også rigtigt gerne ride hende noget mere i skoven, men det sætter sneen jo lidt en stopper for. Hun går med 4 sko, så det er "Bambi på glatis". Jeg forsøgte en af de dage lige efter jul, hvor sneen var væk - men det var stort set umuligt. Vejene var fulde af is, og det er jo nok bestemt ikke blevet bedre. Jeg spurgte lige min part ad, hvad hendes oplevelse af Bouniaz's opførsel var - og hun gav mig helt ret. Der kom også lige en bemærkning om, at på striglepladsen var hun jo faktisk sig selv - og det er rigtigt nok. Og hvis haflingeren ikke er der, er hun heller ikke så slem. Der er et par ledige bokse i stalden, men tror måske de er reserverede (dem jeg kan "acceptere"). Synes ikke det kan være fair, at min hest, som har kun har haft den boks hun står i, skal flytte til en mørkere boks pga. haflingeren er blevet flyttet fra en sådan til naboboksen. Så jeg må lige tage en snak med dem der ude i dag. Alternativt så må jeg jo finde et andet sted til hende. Det er bare så rart der, for der er kun 5 minutters skridt til skoven med gode ridemuligheder. Mine alternativer vil enten være Sønderborg Rideklub, hvor jeg skal give kr. 1000,- ekstra pr. måned - eller et sted (trækker nok mere), hvor der ikke umiddelbart er de gode turmuligheder - og slet ikke noget skov.  Men jeg er jo nødt til at tænke på hestens daglige trivsel. Mht. foder, så er hun blevet sat ned, og får faktisk kun så hun er dækket ind med vitaminer og mineraler. Så der synes jeg ikke jeg kan gøre så meget mere lige nu. Og det virker heller ikke som om det er energiniveauet der eksploderer.